Nossere a Moena, in Val de Fascia, e je stade presentade la edizion 2013 dal festival “Suns”.
Il concors pes cjançons tes lenghis minoritariis de Europe alpine e mediteranie, nassût in Friûl tal 2009, chest an si davuelzarà in Ladinie ai 9 di Novembar. La manifestazion e vignarà inmaneade de bande dal Servizi Minorancis linguistichis de Provincie autonome di Trent cu la poie tecniche e artistiche de associazion “La Grenz” e la colaborazion dal Comun di Moena, de APT de Val de Fascia, dal Istitût Culturâl Ladin e dal gjornâl “La Usc di Ladins”.
Il percors che al puartarà ae realizazion dal event li dal teatri Navalge al è stât inviât, tal ambient de associazion La Grenz, cuntun dopli apontament dedicât a lenghis e musiche: la presentazion dal libri “La mê lenghe e sune il rock (E no dome chel). Friûl, Europe” e la lezion-conciert di Lino Straulino in cont dal so lavôr di ricercje e reinvenzion intor de struture melodiche e armoniche dal cjant popolâr furlan, ven a dî des “cjantis” o “vilotis”.
Dopo de biele serade di nossere, usgnot Stolfo e Straulino a son a Milan par un altri incuintri su musiche e lenghis, là che a vignaran frontâts i argoments che si cjatin tes publicazions “La mê lenghe e sune il rock (E no dome chel). Friûl, Europe” e “Occitania, Friuli, Europa. La mia lingua suona il rock”. Il “mestri” di Sudri al darà il so contribût ancje cun vôs, ghitare e godine.
L’apontament al è li dal circul La Scighera a tacâ des 7 e mieze sot sere.
fur_Latn fur_Latn fur_Latn fur_Latn fur_Latn